جواد حمید

جواد حمید عصر حاضر کے نوجوان شاعر ہیں۔آپ اکتیس دسمبر 2001 میں آزاد کشمیر کے علاقے باغ میں پیدا ہوئے۔ جواد حمید کی چند غزلیں اور نظمیں مندرجہ ذیل ہیں۔

غزل اب کوئ بھی خوشی نہ ہو مجھ کو 
گھیر لو اے مرے دکھو! مجھ کو

ساتھ ہنسنے کے خواب دیکھے تھے

سوچ اور تھوڑی دیر رو مجھ کو

ایک مدت سے تم پہ مرتا ہوں

اب تو تم زندگی کہو مجھ کو

ان  گنت  راستے  نکل  آئیں

تم اگر ہمسفر   ِگنو  مجھکو

مجھ سا ٹوٹا ہوا بھی جڑ جائے

اس قدر ٹوٹ کر  ِملو مجھ کو

نظم

ایک بے سمت رستے میں الجھا ہوا جا رہا تھا کہ جب 
میں نے اک فاختہ  دیکھی 

جو  ایک پنجرے میں بند ہی نہ تھی

بلکہ پر بھی بندھے

اور زخموں بھرے

پھڑپھڑاتے دکھے 

میں نے پہلے پہل  اس کو پنجرے

سے باہر نکالا 

تو سہمے ہوئے اس کے احساس نے 

مدتوں بعد پہلی دفعہ

پھر سے چکھی ہوا

اس نے مجھ پر محبت لطافت عنایت کے در کھولے

جب میں نے جلدی سے پر کھولے

اس کی گھٹتی سماعت نے

میرے لبوں سے یہ جملہ سنا

"زور سے پھڑ پھڑا

فاختہ پھڑ پھڑاتی ہوئ

فتح کے گیت گاتی ہوئ

میری آواز اور اپنی پرواز 

میں محو سی ہوگئ

اور پھر کھو گئ

میں کہ پھر ایک بے سمت رستے میں ہوں

فاختہ کے خیالوں کے پنجرے میں ہوں

غزل

مرے اندر کی ویرانی نے پالے 
مرے ہوتے ہوئے کمرے میں جالے

گزرتی  رات سے  یہ التجا ہے

ہمیشہ کے لیے صبح سے بچا لے

کبھی میں اسکے آنسو پونچھتا تھا

یہ جس نے قہقہے مجھ پر اچھا لے

کھلے دل سے اسے ملنے گیا تھا

ملے ہیں صرف دروازوں پہ تا لے

گلہ کرنے سے بہتر مشورہ ہے

وہ آئے اور گلے مجھ کو لگا لے

نظم

اک کمرہ  اور کمرے میں 
چھت کا پنکھا

خوابوں کا ملبہ اور میں

خوابوں کا ملبہ اور میں 

کئ دنوں سے _اک دوجے کے ساتھی ہیں

چھت کا پنکھا مجھ پر رحم کی کوشش میں ہے

چھت کا پنکھا جو رستہ دکھلاتا ہے

اس رستے پر چل نکلا ہوں

شاید اب کے _اس ملبے کو

_اس کمرے میں

تنہا چھوڑنا پڑ جائے

شاید مجھ سے ملنے آنے والوں کو

کمرے کا دروازہ توڑنا پڑ جائے

غزل

میں شہر پہنچا تو کھو ہی گیا نگاہوں سے 
وہ خواب جو مجھے لایا تھا میرے گاؤں سے

درخت بن کے مرے سر پہ آگئے ہیں اب

وہ پودے جن کو مسلتا رہا میں پاؤں سے

تمام عمر یہی دھوپ ہمسفر تھی مری

اب اس لیے مری بنتی نہیں ہے چھاؤں سے

اب اس کے بعد فضا میں نمی رہے گی سدا

لپٹ گئ ہے تری یاد ان ہواؤں سے

خدا کرے کہ ملے کوئ آدمی مجھ کو

بھری پڑی ہے یہ دنیا فقط خداؤں سے

میں تیرے بعد بھی خالی نہیں رہا مری جاں

بچھڑ کے تو نے مجھے بھر دیا خلاؤں سے